Erling Bonnesen (V), 2013-02-28:
Tak for det, formand.
Jeg kan godt forstå, ministeren så forsøger at sylte det her ind i noget statistik, det er fuldt forståeligt.
Nu handler det bare om den sådan principielle kurs på området, og hvis jeg lige må henlede opmærksomheden kort på teksten, står der helt præcis, uden at jeg vil læse det hele op, at man i videst muligt omfang netop skal have fokus på, at man, f.eks. når man med jordbrugskommissionerne flytter rundt på arbejdspladserne, skal prøve at få dem placeret uden for hovedstaden, f.eks. på Fyn, i Jylland, Vestsjælland og andre steder.
Det kan jeg forstå at ministerens parti stemmer imod.
Det er det, der undrer mig, og det er sådan set der, det går fuldstændig på kryds og tværs af, hvad der har været sagt, og sådan som den politiske kurs skulle være.
Det kan man jo ikke fjerne ved alle mulige statistikker og enkeltsager.
Så hvorfor er det, at Socialdemokraterne ligesom ændrer kurs her?
Det kunne jeg godt tænke mig at få på plads.
Tak for det.
Hensigten med dette forslag fra Venstre og Konservative og med opbakning fra de øvrige partier i den blå blok er, som også fremgår af teksten, og jeg citerer lige kort det centrale: »Folketinget opfordrer regeringen til at bidrage til udvikling i hele Danmark ved som udgangspunkt at placere nye statslige institutioner uden for hovedstadsområdet og ved i videst muligt omfang at placere de tilbageværende opgaver uden for hovedstadsområdet, når statslige enheder sammenlægges.«
Når man f.eks. rationaliserer og i forvejen flytter rundt på arbejdspladser, er det jo oplagt, at man skal have fokus på også at få nogle af dem placeret uden for hovedstadsområdet.
Jeg tror næsten, alle partier har været inde over det, har haft det med i deres valgprogrammer, og det er selvfølgelig for at styrke udviklingen i landdistrikterne, i yderområderne, i byerne uden for København.
Vi stemmer naturligvis for det, når vi selv har fremsat forslaget.
Men når jeg så kigger i betænkningen, undrer jeg mig lidt, fordi det jo klart fremgår, at Venstre, Dansk Folkeparti, Liberal Alliance og De Konservative har indstillet, at man så vil stemme for forslaget.
Og så står der, at et flertal bestående af regeringspartierne og støttepartiet, altså Socialdemokraterne, Radikale Venstre, SF og Enhedslisten, indstiller det her forslag til forkastelse.
Det synes jeg jo lyder meget underligt, når nu tilgangen til det – og f.eks. hele den debat, der har været, har jo været meget grundig, også op til at vi fik dannet Ministeriet for By, Bolig og Landdistrikter, og vi fik en landdistriktsminister – jo var, at man skulle have fokus på netop også at få styrket områderne i landdistrikterne og andre steder uden for København.
Når der så kommer et forslag om, at man skal have særligt fokus på det, når man i forvejen flytter rundt på arbejdspladserne, indstiller man her og nu så til at stemme imod.
Det må jeg sige virkelig undrer mig.
Men man kan så sige, at man måske ikke skal undre sig så meget nu, for det er jo en velkendt øvelse, har vi set, at man siger et før valget og så gør noget andet, når det kommer til handling derefter, og det kan vi så bare tage til efterretning.
Men jeg er glad for, at vi fra de blå partier er enige om at indstille det her til vedtagelse.